stanford-oval/wikipedia huggingface dataset:
צדי צרפתי
ביוגרפיה

צדי צרפתי נולד בתל אביב ב-16 בינואר 1941 למשפחה ממוצא בולגרי-יווני. את ילדותו עשה בצפון הישן של תל אביב. הוריו התגרשו לאחר לידתו והוא עבר לגור עם אביו. בהיותו בן חמש נישא אביו בשנית ולזוג נולדו שני ילדים, אשר לדברי צדי צרפתי, הוא רואה בהם אחים לכל דבר. בראיון בגלי צה"ל בנובמבר 2013, ציין עוד כי הוא חש קרבה רבה יותר לאשת אביו מלאמו הביולוגית, ורואה בה את "אמו האמיתית", אם כי לאורך השנים שמר על קשר גם עם אמו הביולוגית.
ביוגרפיה > קריירת משחק

את הופעתו הראשונה כשחקן עשה בגיל 10, כשהשתתף בסרט הישראלי "4:55 השעה הגורלית" לאחר שבפעם הראשונה נבחן במבחן בד לתפקיד כלשהו. את היכרותו הראשונה עם התיאטרון עשה בגיל 12 כשחקן בהצגה "כטוב בעיניכם" מאת ויליאם שייקספיר, בתיאטרון הקאמרי. משם המשיך להצגות רבות אחרות כילד שחקן ובהן "חסמבה" מאת יגאל מוסינזון בתיאטרון "בימתנו", "הנפש הטובה מסצ'ואן" מאת ברטולט ברכט, "רומיאו ויוליה" מאת ויליאם שייקספיר, "סיפורו של מורה" (Browning Version) של טרנס רטיגן בתיאטרון "זירה" ו"מריוס" בתיאטרון הקאמרי, "הטירה" מאת פרנץ קפקא, "שש כנפיים לאחד" מאת חנוך ברטוב ו"עלי כינור" בתיאטרון הבימה.
עם גיוסו לצה"ל, עזב צרפתי את בימת התיאטרון. שירת בלהקת פיקוד מרכז, שם הכיר ועבד עם שייקה לוי, עפרה פוקס, אביבה פז ודני ליטאי.
כשבוע לאחר סיום שירותו הצבאי חזר צרפתי לתיאטרון והתקבל מיד למספר רב של הצגות, בהן: "הזמנה לארמון", "קפיטן קריוז", "וויצק", "שלמה המלך ושלמי הסנדלר", "אנריקו" (מאת פירנדלו), "מהומה רבה על לא דבר", "גלילאו גליליי", "גיבור היום", "מרי סטיוארט", "הרפתקה בקרקס", "פונדק הרוחות" ו"כנרת כנרת" (שניהם מאת נתן אלתרמן), "צ'יפס עם כל דבר", "לאחר הנפילה", "אדם לכל עת", "וויצק", "הורים איומים" (מאת ז'או קוקטו), "על בנות וצנחנים" (בתיאטרון דורות), "פיגמליון" (בתיאטרון חיפה), "מסעו של מר פרישון" (מאת אז'אן לביש), "העתיד טמון בביצים" (בתיאטרון צוותא), "ההיסטוריה רוקדת" (ערב קברט בבימויה של אנא סוקולוב), "ערב שירי רחל" (שם הכיר את חוה אלברשטיין לראשונה), "בכלוב האהבה" וסיים את קריירת המשחק שלו במחזמר המצליח "שיער".
ביוגרפיה > קריירת בימוי

את עבודתו כבמאי החל בגיל 30, כשביים את מופע היחיד הראשון של חוה אלברשטיין, על פי בקשתה. המופע הזניק את הקריירה של אלברשטיין והפך את צרפתי לבמאי מוביל, אשר מיטב אמני ישראל רוצים לעבוד תחת שרביטו. החל משנת 1970 ביים צרפתי שורה ארוכה של ערבי בידור, מופעי זמר, הצגות תיאטרון ומחזות זמר.
בין המופעים הבולטים שביים נמנים מיטב מופעי התרבות והבידור של התקופה:
ביוגרפיה > קריירת בימוי > תיאטרון

"לילי גם" – מחזמר מאת אהוד מנור ומתי כספי על פי המחזה של מולייר, "גם הוא באצילים".
"מלכת שבא" – מאת סמי גרונמן וסשה ארגוב, בתיאטרון באר שבע.
"ילדי הכרך" – מחזמר מאת דן אלמגור ואלדד שרים בתיאטרון בית ליסין.
"אל תרדו ממני" – מחזמר העוסק בעליות הגדולות לארץ, בכיכובם של שולה חן, אריה מוסקונה ועירית ענבי בתיאטרון בית ליסין.
"כחול לבן בצבעים" – מחזמר סאטירי מאת דן אלמגור ואלדד שרים בהשתתפות: משה בקר, מיקי קם, חני נחמיאס, אסנת וישינסקי, ששי קשת ודינה גולן.
"אירמה לה דוס" – עם חנה לסלאו, אריק לביא ומשה בקר.
ההצגה "מה שבלב", מאת עוזי בן כנען וקורין אלאל בתיאטרון החאן.
"יוסף וכתונת הפסים המשגעת" – מחזמר תנכ"י בכיכובם של שי זורניצר וחוה אלברשטיין.
"בוסתן ספרדי" – הצגה שזכתה להצלחה עצומה והוצגה למעלה מ-2,000 פעמים, יותר מכל הצגה ישראלית אחרת.
המחזמר "שיער" (בו השתתף בעצמו כשחקן בעבר).
"נאסר א-דין" בתיאטרון "הבימה".
"דודתו של צ'ארלי" – בכיכובו של ישראל קטורזה בתיאטרון חיפה.
"אדיפוס" – מחזמר מאת אלי ביז'אווי ועמית צח בכיכובו של יהודה לוי שהוצג בפסטיבל עכו.
"שירת הקאמרי", מחווה לשירים הגדולים מ-60 שנות התיאטרון הקאמרי.
המחזמר "סיגל" – מאת שלמה מוסקוביץ. סיפור חייו של אריס סאן בתיאטרון הבימה.
המחזמר "קזבלן" בכיכובו של עמוס תמם בתיאטרון הקאמרי.
"כלה על הנייר" – בפסטיבל מחזות הזמר בבת ים.
"רוביזור" – בתיאטרון יידישפיל.
ההצגה "המלך ואני" – בכיכובם של איציק כהן וגלית גיאת.
"סיפור הפרברים" – התיאטרון הקאמרי
"מצחיקונת" – התיאטרון הקאמרי
"שורת המקהלה" – התיאטרון הקאמרי
"אנני" – תיאטרון תל אביב
"גריז" – תיאטרון תל אביב (ההפקה בוטלה בעקבות התפרצות נגיף הקורונה בישראל)
"סאלח שבתי" – תיאטרון ארצי
Swan Lake Rock Opera – הפקת אמריקאית בהשתתפות שחקנים אמריקאיים מאת מירית שם אור ושרונה פיק.
"הלהקה" – תיאטרון ארצי
"אידה" – תיאטרון הבימה
ביוגרפיה > קריירת בימוי > ערבי בידור וזמר

"הטוב הרע והנערה" – מופע משירי הסרטים ההוליוודיים בהשתתפות בני אמדורסקי, ישראל גוריון וג'וזי כץ.
ערב שירי נעמי שמר – עם חבורת בימות.
"חזרה כללית" – מופע עם רבקה רז, ששי קשת ומוצי אביב.
"פנטסיה בארץ הפלאות" – מופע ענק בליווי התזמורת הפילהרמונית הישראלית על פי שירים של וולט דיסני.
"ערב שירי רחל השני" – בכיכובם של דורית ראובני, חנן יובל ודני כץ.
"ההנאות הקטנות שבחיים" – מופע קברטי על פי ברטולט ברכט בכיכובם של בני אמדורסקי, מירי אלוני ויוסי פולק.
"הלילה הראשון" – שלישיית "שוקולד מנטה מסטיק" במופע מאת אהוד מנור.
"דור האספרסו" – שירי שנות השישים בכיכובם של להקת "הכל עובר חביבי".
"שיר במתנה" – ערב יחיד נוסף לחוה אלברשטיין.
"הללויה ברודוויי" – מופע שהוצג בגרמניה בכיכובם של שלומית אהרון, דני ליטני, ששי קשת ודינה גולן.
"As time goes by" – "הכל עובר חביבי" בדרום אפריקה.
"ארט קפה" – מופע חובק עולם ברוסיה.
"ברנשים וחלומות" – מופע המורכב משירי מחזות הזמר הידועים, בכיכובם של אילי גורליצקי, חנה לסלאו, ששי קשת, רחלי חיים, שולה חן וירדנה ארזי.
"עדלידע קרנבל 83" – מופע קרנבל פורים בהפקת שמוליק קלדרון כתיבה אהוד מנור ועם ירדנה ארזי, ציפי שביט, גידי גוב, חוה אלברשטיין, ואילי גורליצקי.
בנוסף ביים ערבי יחיד למיטב האמנים, ביניהם יהורם גאון, רבקה מיכאלי, גילה אלמגור, אילנית, ששי קשת, אבי טולדנו, צביקה פיק, דודו פישר, שלומית אהרון, ירדנה ארזי, עופרה חזה, קורין אלאל, מרינה מקסימיליאן ומשה פרץ.
הביא לבמה את להקת "הכל עובר חביבי" במופע הראשון שלהם, משירי שנות ה-50. הקים וניהל את להקות הפופ "סקסטה" ו"מנגו". ביים את להקת הנח"ל המחודשת בתוכנית שנקראה "התחדשות" וכן ביים תוכניות ללהקת "צופי תל אביב".
ביוגרפיה > קריירת בימוי > מופעים לילדים

בנוסף לבימוי לקהל המבוגרים הרבה צרפתי לביים מופעי ילדים, בעיקר לחנוכה. הוא היה הבמאי הראשון של פסטיבל שירי הילדים המסורתי בחנוכה, ומאוחר יותר ביים את מופעי הפסטיגל וכן את מותק של פסטיבל. בתחום זה שיתף פעולה במשך תקופה ארוכה עם הכוריאוגרפית יהודית שוויצר. כן ביים את המופע "לבד ביחיד ולבד לבד" – מופע שירים על פי שירי מרים ילן שטקליס, בכיכובם של ג'וזי כץ ושמוליק קראוס, "מה קרה בארץ מי" – הצגת ילדים עם חוה אלברשטיין ואברהם מור, מאת לאה נאור (מוזיקה: מתי כספי וקובי אושרת).
ביים את הצגות הילדים "במדינת הגמדים", "שלגייה והצייד" (2013), "101 כלבים דלמטים" בכיכובה של דנה אינטרנשיונל (2014), "שלושת המוסקטרים" בכיכובו של צביקה הדר, "אליסה" (על פי "אליסה בארץ הפלאות"), בכיכובה של חני נחמיאס ו"נסיך האגדות", על פי הנס כריסטיאן אנדרסן (לחנים: חזי שקד).
ביוגרפיה > קריירת בימוי > אירוויזיון

צרפתי היה במאי של שירים רבים שייצגו את מדינת ישראל באירוויזיון, בהם: "הלילה" של שלישיית "הכל עובר חביבי", "בן אדם" של ירדנה ארזי ו-"זה רק ספורט" של דפנה דקל. בנוסף ביים מספר משדרי קדם-אירוויזיון בערוץ הראשון ואף נבחר לביים את המופע של אירוויזיון 1999, שהתקיים בירושלים.
ביוגרפיה > קריירת בימוי > טלוויזיה

צרפתי היה מיוצרי תוכנית האירוח הראשונה בערוץ 1, "שעה טובה", והמשיך לעבוד מאחורי הקלעים גם בתוכנית "סיבה למסיבה". במאי תוכנית הילדים "קרוסלה". בנוסף ביים תוכניות ספיישל לטלוויזיה, כמו "אישה אחת ששרה" בכיכובה של חוה אלברשטיין, טקסים לאומיים-ייצוגיים כגון "פרסי התיאטרון" ו"פרסי הקולנוע" וכן ביים את מופע "פעמוני היובל" שנערך לכבוד חגיגות 50 שנה למדינת ישראל.
בשנת 1971 ביים ספיישל מיוחד בשם "האישה הקדחת וכל השאר" בכיכובם של עודד קוטלר ומרים גבריאלי.
בשנת 1987 ביים לירדנה ארזי את הספיישל הטלוויזיוני "נשמה צוענית" כחלק מקידום המכירות של האלבום.
צרפתי היה במאי השחקנים בתוכנית המציאות "האודישן הגדול". מספר חודשים לאחר מכן נבחר לשמש כשופט בתוכנית "כוכב נולד" בעונתה השנייה, והמשיך לשפוט בה במשך תשע העונות הבאות. כשופט בתוכנית נודע כקפדן, הנוטה להחמיר עם המתמודדים. עוד שימש כבמאי הריקודים בתוכנית "נולד לרקוד" וכמנהל אמנותי בסדרת המופעים "במקום הראשון" ששודרה בערוץ 2 בהנחיית חני נחמיאס. כמו כן, ביים והשתתף בתוכנית "שכל העולם ישמע" – תוכנית ספיישלים שעסקה במפגשים מפתיעים בין אנשים שונים.
ב-2020 החל לשמש שופט בגרסה הישראלית של התוכנית "הזמר במסכה".
ביוגרפיה > מחוות ופרסים

השיר "קפה אצל ברטה" שכתב אהוד מנור ומספר על ביקור אצל קוראת בכף היד נכתב על פי סיפור שסיפר צרפתי למנור על ביקורו אצל מגדת עתידות. את השיר ביצע יגאל בשן.
הסדרה "שולץ" ששודרה ב-yes בשנת 2008 עסקה בבמאי בידור פיקטיבי בשם אברם שולץ, שלו סכסוך ארוך שנים כביכול עם צרפתי על מעמד הבמאי המוביל בעולם הבידור הישראלי. בסיום העונה התארח צרפתי עצמו לפגישת "פיוס" בין השניים.
בשנת 2011 ערך ערוץ 2 מופע מחווה מיוחד "עושים כבוד לצדי צרפתי".
זוכה פרס מפעל חיים של אמ"י (איגוד אמני ישראל).
פעמיים זכה בפרס מילוא של התיאטרון הקאמרי על ההצגות "קזבלן" ו"סיפור הפרברים".
בשנת 2015 ערך אולם "צוותא" בתל אביב מופע מחווה בשם "נשים מצדיעות לצדי צרפתי".
בשנת 2016 זכה בפרס רוזנבלום לאמנויות הבמה על מפעל חיים.
בשנת 2021 ערך תיאטרון הבימה ערב הצדעה לכבוד יום הולדתו ה-80 של צדי צרפתי אשר תרם לתיאטרון הישראלי במשך יותר מ-60 שנה. הערב צולם על בימת תיאטרון הבימה ושודר בערוץ 12. כמה מהידוענים שלקחו חלק: ירדנה ארזי, חוה אלברשטיין, חנה לסלאו, גילה אלמגור, דנה אינטרנשיונל ועוד.
בשנת 2021 הוא קיבל את תואר הכבוד יקיר העיר תל אביב-יפו.
חיים אישיים

ב-25 בפברואר 2011 צרפתי יצא מהארון בכתבה ב"ידיעות אחרונות".
הוא היה אחד המרואיינים בסדרה הדוקומנטרית "המהפכה הגאה" ובה סיפר על חייו וקשייו כהומוסקסואל בשנים שקדמו ליציאתה של הקהילה הגאה מהארון והכרה בהם במסגרת המשפטית.
מתגורר בתל אביב.
הערות שוליים

↑  יעל-שחר שריד, האושר של צדי, מגזין את, 1 באוגוסט 2011
1 2  בתוכנית הרדיו "ציפורי לילה עושות עניין" עם אודיה קורן ונתן דטנר, גלי צה"ל, 29 בנובמבר 2013
↑  על אנשים, מעריב, 8 ביוני 1970
↑  יובל אברמוביץ', הצגת חייו של צדי צרפתי, באתר ישראל היום, 16 בנובמבר 2012
↑  מרב יודילוביץ', פרס רוזנבלום על מפעל חיים לצדי צרפתי, באתר ynet, 23 במרץ 2016
↑  נדב מנוחין‏, במופע המחווה לצדי צרפתי התברר שלטלוויזיה יש עוד כל כך הרבה ללמוד מהבמה, באתר וואלה, 4 באפריל 2021
↑  מאת מערכת טיים אאוט, בין זוכי אות יקיר העיר: צדי צרפתי, דני קרוון ושפרירה זכאי, באתר טיים אאוט, ‏2021-03-16
↑   "קיבלתי מכות רצח". צדי צרפתי מספר על הימים החשוכים של הקהילה, באתר הארץ, 21 במאי 2020
| --- | --- |
בקרת זהויות :  NLI: 987007297570005171  ISNI: 0000 0000 6936 3310  MusicBrainz: aac35423-ff26-4e75-87eb-3d03f5808fad  VIAF: 97366494   WorldCat (עם VIAF): 97366494 
צדי צרפתי (ראשון מימין) בשולחן השופטים של "כוכב נולד"
מרדוך-אפלה-אידינה השני

| --- | --- |

כודורו של מרדוך-אפלה-אידינה השני שבו הוא מעניק אדמה לפקידו
 לידה:  המאה ה־8 לפנה״ס 
 פטירה:  700 לפנה"ס עילם 
 מדינה:  בבל 
 
מרדוך-אפלה-אידינה השני, הידוע גם בשמו התנכ"י מְרֹדַךְ בַּלְאֲדַן  וגם בְּרֹאדַךְ בַּלְאֲדָן, היה נסיך כשדי שמלך על השבט הכשדי בית יַכִּין והפך למלך בבל. הוא מלך על בבל בין השנים 721/2–710 לפנה"ס, ופעם נוספת למשך תשעה חודשים בשנת 702-703 לפנה"ס, בתקופת השושלת העשירית, שכונתה גם השושלת האשורית. משמעות שמו היא "מרדוך נתן (לי) יורש".
אזכורים במקרא

מרודך בלאדן שלח משלחת אל חזקיהו מלך יהודה לאחר ששמע שחלה. שמו של המלך הבבלי מופיע פעמיים במקרא במהלך סיפור זה (אזכור שלישי הוא של משלחתו). המשלחת מסרה לחזקיהו "ספרים" (=אגרות מלכותיות ממלך בבל), ומנחה. חזקיהו, שכבר הבריא ממחלתו, ערך להם סיור ב"בית נכותו", והראה להם את כל אוצרותיו.
בָּעֵת הַהִיא שָׁלַח מְרֹדַךְ בַּלְאֲדָן בֶּן-בַּלְאֲדָן מֶלֶךְ-בָּבֶל סְפָרִים וּמִנְחָה אֶל-חִזְקִיָּהוּ וַיִּשְׁמַע כִּי חָלָה וַיֶּחֱזָק. וַיִּשְׂמַח עֲלֵיהֶם חִזְקִיָּהוּ וַיַּרְאֵם אֶת-בֵּית נְכֹתֹה אֶת-הַכֶּסֶף וְאֶת-הַזָּהָב וְאֶת-הַבְּשָׂמִים וְאֵת הַשֶּׁמֶן הַטּוֹב וְאֵת כָּל-בֵּית כֵּלָיו וְאֵת כָּל-אֲשֶׁר נִמְצָא בְּאֹצְרֹתָיו לֹא-הָיָה דָבָר אֲשֶׁר לֹא-הֶרְאָם חִזְקִיָּהוּ בְּבֵיתוֹ וּבְכָל-מֶמְשַׁלְתּוֹ.
החוקרים חלוקים בדעותיהם באשר לזמן התרחשות מאורע זה: יש הטוענים שהתקיים בתקופת מלכותו הראשונה של מרדוך-אפלה-אידינה, משום שלא ייתכן ששלח משלחת כזאת בתקופה מלכותו השנייה, הקצרה; אולם אחרים טוענים כי המאורע התרחש כנראה בין השנים 704/5–703 לפנה"ס. בתקופה שבו עדיין חזקיהו היה בשיא השפעתו, משום שלאחר מסע סנחריב לארץ ישראל מצבו של חזקיהו לא היה מאפשר לו כל קשר עם מלך בבל.
התנהלותו של חזקיהו מעלה כי הוא הבין את מטרת המשלחת, ונערך לחיבור פוטנציאלי עם מלך בבל.
לקריאה נוספת

פנחס ארצי, הערך מרדך בלאדן, אנציקלופדיה מקראית כרך ה', עמ' 449-445
יהודה אליצור, ישעיהו מול חזקיהו ומראדך בלאדן, בית מקרא י', חוברת א, תשכ"ה
הערות שוליים

↑  אנציקלופדיה מקראית ה, עמ' 93
↑  אנציקלופדיה מקראית ה, עמ' 1063
↑  ספר מלכים ב, פרק כ, פסוקים יב-יט; ספר ישעיהו, פרק לט, פסוקים א-ח.
↑  ספר דברי הימים ב, פרק לב, פסוק לא.
↑  אסטרליי ורובינסון, דורם ואחרים, אנציקלופדיה מקראית, כרך ה עמ' 449
↑  פנחס ארצי, סדני סמית ואחרים, אנציקלופדיה מקראית, כרך ה עמ' 449
↑  אנציקלופדיה מקראית, כרך ד עמ' 258, כרך ה, עמ' 449
| 0 | 1 | 2 |
| --- | --- | --- |
| הקודם: שלמנאסר החמישי  727–722 לפנה"ס | מלך ממלכי בבל בתקופת השושלת העשירית האשורית   710-722 לפנה"ס | הבא: סרגון השני 710–705 לפנה"ס |
| 0 | 1 | 2 |
| --- | --- | --- |
| הקודם: מרדוך-זכיר-שומי השני  703 לפנה"ס | מלך ממלכי בבל בתקופת השושלת העשירית האשורית   703 לפנה"ס | הבא: בל-איבני 703–700 לפנה"ס |
| --- | --- |
בקרת זהויות :  GND: 1159023859  VIAF: 275152636059120050368   WorldCat (עם VIAF): 275152636059120050368
עצמאי

ערך זה עוסק באדם שהכנסותיו מגיעות מפעילות עסקית עצמאית. אם התכוונתם לעובד עצמאי הנותן שירותים מקצועיים למשימות מוגדרות מראש, ראו .
עצמאי, בהקשר הכלכלי, הוא אדם שהכנסותיו מגיעות מפעילות עסקית עצמאית שלו, ולא כשכיר המועסק אצל מעסיק. בניגוד לשכיר המקבל משכורת קבועה ממעסיקו, העצמאי מנהל לבד את עיסוקו או פועל בדרך של התאגדות משפטית (כמו שותפות). עסקו של העצמאי עשוי להתנהל בבית עסק (משרד, חנות, בית מלאכה וכדומה), בביתו של העצמאי או כשירות הניתן בדרכים.
אף על פי שעבודה במעמד עצמאי עשויה לחשוף את האדם לחוסר יציבות כלכלית ואף לסיכון כלכלי, רבים בוחרים להתנהל כך לפרנסתם. יש לכך יתרונות כמו עצמאות כלכלית, היקף עבודה גמיש ומגוון אפשרויות עבודה רחב יותר.
עבודות והכנסות

הכנסתו של עצמאי מעבודה מגיעה באחת משלוש דרכים עיקריות: ייצור מוצר, מסחר (קניה ומכירה) או מתן שירות.
הכנסות צומחות לאדם גם מנכסים שבבעלותו, המניבים לו רווח כספי, כמו נדל"ן, ניירות ערך ועוד. הכנסות כאלה אינן נובעות מעבודה, והאדם הנהנה מהן נחשב כעצמאי רק בהקשרים מסוימים.
עצמאי מנהל את עסקיו לבדו, בשותפות עם אחרים (עצמאים אף הם) או באמצעות עובדים שהוא מעסיק. במקרים רבים בוחר העצמאי לנהל את עסקיו במסגרת חברה בע"מ הנמצאת בשליטתו המלאה. במקרה כזה הוא נחשב פורמלית לשכיר בחברה, אך מבחינה מהותית הוא עצמאי המרוויח לפרנסתו בלי תלות במעסיק. עצמאי כזה קרוי בדיני המיסים "בעל שליטה בחברת מעטים", והיחס אליו הוא יחס מעורב – לעיתים כאל שכיר ולעיתים כאל עצמאי.
רווח והפסד

ההחלטה להתפרנס כעצמאי כרוכה בנטילת סיכונים. אדם שבחר בדרך זו לוקח בחשבון אי-ודאות הקשורה בשני גורמים עיקריים:
הסיכוי להצליח במכירת המוצר או השירות שלו.
החישוב הכלכלי הנכון, ואם הפער בין ההכנסות ובין ההוצאות יהיה כזה שיותיר לו רווח.
מקובל לחשוב כי לעצמאי ישנן אפשרויות להרוויח יותר מלשכיר, אם כי עבודתו תלויה בכישוריו לפתח את העיסוק שממנו בחר להתפרנס, ובתנאי השוק שבהם הוא פועל. עצמאים רבים שאינם מכלכלים נכון את צעדיהם, נאלצים לחדול מעיסוקם. כך גם קורה לבעלי עסקים שנקלעו לקשיים עקב פעילות בנסיבות שאינן תלויות בהם, כמו: מצב ביטחוני, שנת בצורת וכדומה.
יתרונות וחסרונות

אנשים בוחרים להתפרנס כעצמאים מסיבות שונות. הנפוצות הן:
השאיפה הבסיסית של אדם להיות אדון לעצמו ולהתפרנס ללא תלות במעסיק.
חוסר היכולת האישית להסתגל לעבודת צוות במסגרת כלכלית.
המחשבה כי ביכולתם לנצל את כישוריהם ניצול מיטבי ולהרוויח יותר באופן עצמאי.
מנגד ישנם רבים אשר מהיפוך הסיבות הללו אינם פונים לעסוק כעצמאים.
חוסר הכישורים להתנהל לבד או לנהל עסק.
הפחד מנטילת סיכונים והשאיפה הבסיסית לחיות בשקט נפשי המובטח להם בעבודה קבועה ובשכר קבוע המגיע מן המעסיק שאצלו הם עובדים.
חשש מעומס העבודה הרב ומהיעדר מסגרת שעות עבודה קבועה.
חשש מאי-יציבות ההכנסות.
בעלי עסקים עצמאים המצליחים לקיים עסק משגשג, נהנים מעצמאות כלכלית ואישית, אך במקרים רבים העצמאי עובד קשה והוא שרוי במתח מתמיד ובדאגות פרנסה.
סיוע והדרכה

בדרך לקבלת החלטה אם להיות עוסק עצמאי, מקובל לערוך ניתוח כדאיות ובדיקת הסיכונים מול הסיכויים להצליח. בשלב זה ניתן להיעזר בעצות ובהכוונה של מומחים וכן לעיין בספרות ענפה העוסקת בכך. גם בשלבי הפתיחה וההתנהלות השוטפת של העסק העצמאי יש לעוסק דרכים רבות להיעזר בהם כדי להוסיף ולקיים את עסקו.
הרשויות וגורמים פרטיים מציעים לעצמאי מגוון רחב של אמצעי סיוע בתחילת הדרך וגם בהמשך. סיוע זה כולל בין היתר:
תמיכה כלכלית על ידי מתן הלוואות כספיות בתנאים נוחים. למדינה קרנות וארגונים העוסקים בכך, ורובם קשורים למשרד התעשייה המסחר והתעסוקה. הבנקים רואים בעצמאים גורם מועדף ומציעים להם מגוון שירותי סיוע כספי. לעיתים יכול עוסק עצמאי להיעזר ביזמים או בקרנות פרטיות וגופים המעוניינים להשקיע בעסקים שיש להם פוטנציאל רווחי.
כמעט בכל ענף כלכלי קיימים ארגוני גג הכוללים עוסקים עצמאיים בתחום. באמצעות ארגונים אלה ניתן להחליף מידע עם עמיתים ולקבל סיוע לנושאים מיוחדים לענף.
גופים פרטיים שונים נותנים שירותי ייעוץ והדרכה באמצעות סדנאות והשתלמויות. כמו כן קיימת ספרות ענפה הנותנת מענה לבעיות רבות הכרוכות בניהול עסק עצמאי, כמו התמודדות עם מתחרים, ניהול צוות עובדים, מיסוי, התנהלות כספית, ניצול הכלים המתאימים ועוד.
החלטות הנוגעות להתנהלות מול רשויות המיסים מתקבלות בדרך כלל לאחר ייעוץ והדרכה של בעלי מקצוע – רואה חשבון או יועץ מס.
שכיר ועצמאי כאחד

אדם יכול לנהל גם פעילות עסקית כפולה, כשכיר וכעצמאי בה עת. דוגמה: רופא העובד כשכיר בבית חולים, ובשעות שלאחר מכן מקבל חולים כעצמאי. על פעילותו כעצמאי חלים הכללים החלים על עצמאי, ועל פעילותו כשכיר חלים הכללים החלים על שכיר, אם כי המיסים מחושבים בסופו של דבר לפי ההכנסה הכוללת משתי הפעילויות, זאת בהתאם למילוי טפסים של תיאום מס.
בישראל > העצמאי מול הרשויות

לעצמאי מעמד מיוחד בהתנהלותו מול רשויות המס, והוא מחויב לרשום בקפדנות את כל הכנסותיו, להנפיק קבלה עבור כל הכנסה, לדווח לרשויות בפרקי זמן קבועים על רווחיו, ולשלם את המיסים בהתאם. לשם כך נדרשים כמה מהלכי רישום (המכונים "לפתוח תיק"), שבעקבותיהם יש למלא אחר חובות הדיווח והתשלום הבאות:
להירשם כ"עוסק" במשרדי מס ערך מוסף, שם יוחלט אם הוא עוסק מורשה או עוסק פטור, בהתאם לסך ההכנסות החודשיות ולתקרה הקבועה. לאחר שנפתח לו תיק עוסק, העצמאי יחויב לדווח על הכנסותיו מדי חודש או מדי חודשיים, בהתאם לסיווגו, ולשלם את המע"מ הנובע מהכנסות אלה.
להירשם כעצמאי במשרדי מס הכנסה. לאחר פתיחת התיק מחויב העוסק להגיש דיווח תקופתי (חודשי או דו-חודשי) על הכנסותיו ולשלם מקדמות מס קבועות. בנוסף, עליו להגיש מדי שנה דו"ח שנתי על הכנסותיו ולהתאים את תשלום המס לרווחים שצבר מהכנסותיו על פי דוח רווח והפסד. עצמאי נדרש גם להגיש אחת לכמה שנים הצהרת הון. הבסיס למיסוי הכנסתו של עצמאי הוא סעיף 2(1) לפקודת מס הכנסה.
להירשם במשרדי המוסד לביטוח לאומי כעצמאי, ולשלם מדי חודש תשלום קבוע הנגזר מהכנסותיו.
תשלומי העצמאי למס הכנסה ולמוסד לביטוח לאומי הם מקדמות. גובהם נקבע על ידי הרשויות על פי קריטריונים שונים שאחד החשובים בהם הוא הכנסתו בשנה קודמת. רק לאחר שהוא מגיש דוח שנתי נקבע סופית שיעור המס שעליו לשלם באותה השנה. אם המקדמות ששילם נמוכות משיעור המס השנתי, עליו להשלים את ההפרש בצירוף ריבית והצמדה למדד. אם המקדמות ששילם גבוהות משיעור המס השנתי, הוא מקבל החזרים מהרשויות בצירוף ריבית והצמדה למדד. עצמאי יכול לקזז הוצאות עסקיות מוכרות מהכנסותיו על מנת להקטין את שיעור המס שהוא חייב. עצמאי רשאי לקזז מע"מ על הוצאות מתשלום המע"מ שהוא משלם.

הצורך לנהל את הוצאותיו על מנת לקזז את הוצאותיו העסקיות, עשוי לחייב אותו לדעת מה הן ההוצאות העסקיות המוכרות ובאיזה אופן ניתן לקזזן או לחלופין להיעזר בשירותיו של מומחה כמו רואה חשבון, מנהל חשבונות או יועץ מס.
אם אחד מבעלי העסק הרשומים עובד כשכיר, אם לעסק לא היו הכנסות באותו החודש אין חובה לשלם את תשלום ניהול התיק. בנוסף אם אחד מבעלי העסק מוכר כבעל מגבלה מביטוח לאומי קיים פטור מתשלום ניהול התיק וכן יש מספר הטבות לבעלי התיק. הטבות אלו ניתנו מטעם הביטוח הלאומי ומס הכנסה גם ברכישת דירות.
בישראל > העצמאי מול הרשויות > ניהול חברה

אם בחר אדם לנהל את עסקיו תחת מטרייה של "חברה בע"מ", מעמדו נחשב כ"בעל שליטה בחברת מעטים" והוא מקבל משכורת מהחברה. מהלכי הרישום דומים לאלה של עוסק עצמאי, אך במקרה כזה הם נעשים בדרך כלל באמצעות רואה חשבון המייצג את החברה.
בישראל > היקף הפעילות

נכון לשנת 2020 –
מספר העצמאים במשק: 464,000
שיעור העצמאים במשק: 12%
שיעור המועסקים על ידי עצמאים: 8%
שיעור העסקים שבהם עד ארבעה עובדים: 85%
השכר הממוצע של העצמאים: 12,000 ש"ח
ההכנסה החציונית בקרב העצמאים: 8,000 ש"ח
הכנסות המדינה ממיסוי עצמאים: 1,000,000,000 ש"ח בשנה
בישראל > פנסיה

המעסיק מנכה משכרו של שכיר הפרשות לפנסיה על פי השיעור הקבוע בחוק. עד לסוף 2016 עצמאי היה אחראי על ביצוע ההפרשות שלו לפנסיה והיה יכול לקבוע כראות עיניו את גובה הסכום שהפריש (אך קיבל תמריצי מס שעודדו אותו לחיסכון פנסיוני). כתוצאה מכך לעצמאים הייתה צבירה קטנה יותר מלשכירים, וזו הייתה עלולה שלא לענות על צורכיהם בגיל זקנה. בשנת 2017 הוטלה בחוק חובת ביטוח פנסיוני גם לעצמאים.
ראו גם

שכיר
חשבונית שכיר
הערות שוליים

↑   סיון קלינבייל, חצי מיליון עצמאים ישלמו את מחיר המשבר, באתר TheMarker‏, 12 במרץ 2020
↑  ספיבק, א., טרקל, ע., (2001),הכיסוי הפנסיוני בישראל, רבעון לכלכלה 3.
| --- | --- |
בקרת זהויות :  GND: 4180812-5  NKC: ph128021
נכו השני

| --- | --- |

פסל של נכו השני (נמצא במוזיאון ברוקלין)
 לידה:  המאה ה־7 לפנה״ס 
 פטירה:  595 לפנה״ס 
 בן או בת זוג:  Khedebneithirbinet I 
 
נכו השני היה שליט מצרי מהשושלת ה-26 של מצרים, אשר מלך בין השנים 610–595 לפני הספירה.
נכו השני הוא חלק מרשימה בת 53 דמויות מקראיות, שאושרו במחקר מבחינה ארכאולוגית כדמויות היסטוריות.
ביוגרפיה

אביו של נכו, פסמתיך הראשון, התרכז בעיקר בארגונה הפנימי של מצרים, בעוד נכו התרכז בעיקר במדיניות חוץ. בשנת 609 לפנה"ס עלה לחרן כדי לסייע לאשור-אובליט השני, אחרון מלכי אשור, לכבוש את העיר מידי הבבלים. המצור נכשל ונכו עם בעלי בריתו חזרו לסוריה. הבבלים חצו את נהר פרת ובשנת 605 לפנה"ס תקף צבאו של נבופלאסר מלך בבל, בפיקודו של נבוכדנצר השני, את המצרים ליד כרכמיש. הקרב הסתיים בניצחון מוחץ לצבא בבל ושרידי הצבא המצרי הושמדו ליד העיר חמת. כתוצאה מקרב כרכמיש השתלטה בבל על כל תחום עבר הנהר עד גבול מצרים.
בדרכו לחרן הרג את יאשיהו מלך יהודה במה שנודע כקרב מגידו. מאוחר יותר אסר את יהואחז בנו והמליך את יהויקים. ניתן להניח שהוא גם עודד אותו למרוד בבבל.
בְּיָמָיו עָלָה פַרְעֹה נְכֹה מֶלֶךְ מִצְרַיִם עַל מֶלֶךְ אַשּׁוּר, עַל נְהַר פְּרָת. וַיֵּלֶךְ הַמֶּלֶךְ יֹאשִׁיָּהוּ לִקְרָאתוֹ, וַיְמִיתֵהוּ בִּמְגִדּוֹ כִּרְאֹתוֹ אֹתוֹ. וַיַּרְכִּבֻהוּ עֲבָדָיו מֵת מִמְּגִדּוֹ, וַיְבִאֻהוּ יְרוּשָׁלַ‍ִם, וַיִּקְבְּרֻהוּ בִּקְבֻרָתוֹ, וַיִּקַּח עַם הָאָרֶץ אֶת יְהוֹאָחָז בֶּן יֹאשִׁיָּהוּ וַיִּמְשְׁחוּ אֹתוֹ וַיַּמְלִיכוּ אֹתוֹ תַּחַת אָבִיו. בֶּן עֶשְׂרִים וְשָׁלֹשׁ שָׁנָה יְהוֹאָחָז בְּמָלְכוֹ, וּשְׁלֹשָׁה חֳדָשִׁים מָלַךְ בִּירוּשָׁלָ‍ִם, וְשֵׁם אִמּוֹ חֲמוּטַל בַּת יִרְמְיָהוּ מִלִּבְנָה. וַיַּעַשׂ הָרַע בְּעֵינֵי ה', כְּכֹל אֲשֶׁר עָשׂוּ אֲבֹתָיו. וַיַּאַסְרֵהוּ פַרְעֹה נְכֹה בְרִבְלָה בְּאֶרֶץ חֲמָת מִמְּלֹךְ בִּירוּשָׁלָ‍ִם, וַיִּתֶּן עֹנֶשׁ עַל הָאָרֶץ, מֵאָה כִכַּר כֶּסֶף וְכִכַּר זָהָב. וַיַּמְלֵךְ פַּרְעֹה נְכֹה אֶת אֶלְיָקִים בֶּן יֹאשִׁיָּהוּ תַּחַת יֹאשִׁיָּהוּ אָבִיו, וַיַּסֵּב אֶת שְׁמוֹ יְהוֹיָקִים, וְאֶת יְהוֹאָחָז לָקָח וַיָּבֹא מִצְרַיִם וַיָּמָת שָׁם. וְהַכֶּסֶף וְהַזָּהָב נָתַן יְהוֹיָקִים לְפַרְעֹה, אַךְ הֶעֱרִיךְ אֶת הָאָרֶץ לָתֵת אֶת הַכֶּסֶף עַל פִּי פַרְעֹה, אִישׁ כְּעֶרְכּוֹ נָגַשׂ אֶת הַכֶּסֶף וְאֶת הַזָּהָב אֶת עַם הָאָרֶץ לָתֵת לְפַרְעֹה נְכֹה.
במצרים חידש נכו את מפעלו של רעמסס השני לחבר את הים האדום עם הים התיכון על ידי כריית תעלה בין האגמים המרים לנילוס. הרודוטוס מספר שנכו שלח ספנים פיניקים להקיף את אפריקה. את המסע המתואר ערכו הפיניקים בשליחותו של השליט הפרעוני מהים האדום דרך האוקיינוס ההודי ודרומה כשהם מקיפים את אפריקה ממזרח למערב וחוזרים דרך מצרי גיברלטר. המסע ארך שלוש שנים, כאשר הפיניקים עוצרים בתחנות שונות במסלול על מנת לזרוע חיטה ולהצטייד במזון ובמים. מדובר במסע הימי הראשון שהקיף את יבשת אפריקה, כ-2,000 שנה לפני שנערך מסע דומה (מהכיוון הנגדי) על ידי הספן הפורטוגזי וסקו דה גמה.
וכך מתאר זאת הרודוטוס:
כי לוב (אפריקה) נשקפת כמוקפת ים, מלבד במקום אשר היא גובלת באסיה. נכה מלך מצרים היה הראשון, עד כמה שאנו יודעים, אשר הראה זאת: אחרי אשר חדל לחפור את התעלה הנמשכת מהנילוס אל מפרץ ערב, שלח אנשים פיניקים באניות ושם עליהם לשוב בהפליגם דרך עמודי הרקולס אל תוך הים הצפוני (הים התיכון) ובדרך זו לבוא למצרים. ובכן נסעו הפיניקים מהים האדום והפליגו אל הים האריתראי (אנ') ובבוא סוף הסתיו ירדו אל היבשה וזרעו את האדמה, במקום בלוב אשר קרה להם לעבור, וחכו לקציר, ואחרי אספם את היבול הפליגו, עד אשר עברו שנתיים ובשנה השלישית נטו לבין עמודי הרקולס ובאו למצרים. והם ספרו דבר שאיני יכול להאמין לו, אך אדם אחר אולי יכול, כי בהפליגם מסביב ללוב הייתה להם השמש לימינם
.
באגדות חז"ל

לפי חז"ל המילה "נכה" או "נכו" פירושה "חיגר". על נסיבות פציעתו מספר המדרש שהוא נפצע על ידי האריות שבכיסא שלמה המלך, אותו שדד במלחמתו עם יאשיהו.
לקריאה נוספת

אברהם מלמט, הרקע ההיסטורי להתנגשות בין יאשיהו לפרעה נכו במגידו, ארץ-ישראל: מחקרים בידיעת הארץ ועתיקותיה י"ב, 1975, עמ' 83–90
הערות שוליים

↑  Purdue researcher verifies the existence of 53 people mentioned in the Hebrew Bible, בעקבות מחקר שנערך באוניברסיטת פורדו, אינדיאנה, ארצות הברית
↑  רשימת הדמויות מופיעה בסוף מאמר זה
↑  התרגום הארמי למלכים-ב כג, כט
↑  מדרש ויקרא רבה פרשה כ, א; ספרי דאגדתא על אסתר
↑  מלכים ב כג, לג
| 0 | 1 | 2 |
| --- | --- | --- |
| הקודם: פסמתיך הראשון | פרעוני מצרים - השושלת ה-26 | הבא: פסמתיך השני |
| --- | --- |
בקרת זהויות :  GND: 118586726  VIAF: 22934003   WorldCat (עם VIAF): 22934003